REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:06-2/307-12

30. novembar 2012. godine

B e o g r a d

Z A P I S N I K

sa Pete sednice Odbora za dijasporu i Srbe u regionu

U četvrtak, 29. novembra 2012. godine, u prostorijama Doma Narodne skupštine, u sali 2. sa početkom u 11,00 časova, održana je Peta sednica Odbora za dijasporu i Srbe u regionu.

Sednici Odbora prisustvovalo je deset narodnih poslanika, članova i zamenika članova Odbora: Aleksandar Čotrić, predsednik; Dušica Nikolić, član, prof dr Marko Atlagić, član; Aleksandra Đurović, član; Miodrag Stojković, član; Vesna Stepić, zamenik člana, Saša Dujović, zamenik člana; Milan Lapčević, član; Milorad Stošić, član i Nevena Stojanović, član.

Opravdano odsutni : Ivica Tončev, član; Petar Petković, član ; Miodrag Linta, član i Jelena Travar Miljević, član .

Sednici nisu prisustvovali: Sanja Čeković, član i Sanja Jefić Branković, član.

Sednicom je predsedavao predsednik Odbora za dijasporu i Srbe u regionu Aleksandar Čotrić, koji je na početku sednice konstatovao kvorum i na njegov predlog jednoglasno je usvojen sledeći:

**D n e v n i r e d**

- Usvajanje zapisnika sa četvrte sednice Odbora za dijasporu i Srbe u regionu

1. Razmatranje informacije o posledicama po srpski narod u Republici Hrvatskoj odlukom Žalbenog veća Međunarodnog tribunala za bivšu Jugoslaviju o oslobađanju hrvatskih generala za zločine nad srpskim narodom u Krajini

2. Informacija o dopisima dobijenim od Kancelarije za saradnju sa dijasporom i Srbima u regionu – kalendar događanja u dijaspori, spisak udruženja koja su registrovana u skladu sa Pravilnikom o sadržaju i načinu vođenjaevidencije organizacija u dijaspori i evidencije organizacija Srba u regionu (Sl. Glasnik Republike Srbije br. 6/2010) i spisak delegata Skupštine dijaspore sa kontaktima

3. Razmatranje predloga Naprednog kluba o predstavljanju u Skupštini Srbije Izveštaja o političkim pravima srpskog naroda u regionu za 2012. godinu

4.Izveštaji o poseti delegacije Odbora Rumuniji i Češkoj Republici i sastanku sa delegacijom Saveza srpskih društava Slovenije

5. Razno

**Po prvoj tački** diskutovali su sledeći narodni poslanici: Prof. dr Marko Atlagić, član Odbora, Saša Dujović, zamenik člana, Miodrag Stojković, član, Milan Lapčević član, Milorad Stošić, član i predsednik Odbora Aleksandar Čotrić, na čiji predlog je Odbor zaključio sledeće:

„Odbor za dijasporu i Srbe u regionu Narodne skupštine Republike Srbije osuđuje odluku Žalbenog veća Međunarodnog krivičnog suda za bivšu Jugoslaviju, od 16. novembra 2012, o oslobađanju od odgovornosti hrvatskih generala Ante Gotovine i Mladena Markača za zločine počinjene nad srpskim narodom u Krajini u vojno-policijskoj akciji „Oluja“, avgusta 1995. godine.

Odbor smatra da je ova odluka Međunarodnog krivičnog suda za bivšu Jugoslaviju politička, a ne pravna, da ne doprinosi pomirenju u regionu, normalizaciji odnosa između Srbije i Hrvatske, i između srpskog i hrvatskog naroda u Hrvatskoj, povratku prognanih Srba u Hrvatsku, kao i da neopravdano amnestira od odgovornosti politički i vojni vrh hrvatske države za nesumnjive ratne zločine koji su za posledicu imali više od dve hiljade ubijenih Srba, više od dve stotine hiljada proteranih Srba iz Hrvatske i ogromna materijalna razaranja njihove nepokretne i pokretne imovine.

Odluka Međunarodnog krivičnog suda za bivšu Jugoslaviju izaziva opravdano i razumljivo uznemirenje među pripadnicima srpskog naroda u Hrvatskoj i ponovo dovodi u opasnost zaštitu i poštovanje njihovih kolektivnih i pojedinačnih prava. Nekoliko napada poslednjih dana na pripadnike srpskog naroda u Hrvatskoj to i potvrđuje. Odbor protestuje zbog ovih napada i traži od hrvatskih vlasti da počinioce primereno kazne.

Odbor za dijasporu i Srbe u regionu će zbog toga biti u stalnom kontaktu sa legitimnim predstavnicima srpskog naroda u Hrvatskoj, u cilju razmene informacija, koordinisanja aktivnosti i obaveštavanja međunarodnih činilaca o stanju njihovih ljudskih i nacionalnih prava.

**Odbor za dijasporu i Srbe u regionu predlaže Narodnoj skupštini Republike Srbije da u što kraćem roku uvrsti u dnevni red razmatranje predloga Deklaracije o osudi odluke Haškog tribunala o oslobađanju odgovornih za zločine nad srpskim narodom u Hrvatskoj.**

Očekujemo da tužilaštvo Srbije pokrene postupak protiv odgovornih u Hrvatskoj za ubistva i progone srpskog stanovništva i uništavanje njihove imovine.

Nadamo se da će Generalna skupština UN na javnoj raspravi o ulozi međunarodnih ad hok krivičnih tribunala u ostvarivanju pravde i pomirenja između naroda, koja je zakazana za 10. april 2013. godine, osuditi odluku Haškog tribunala o oslobađanju prvostepeno osuđenih hrvatskih generala, jer odluka Žalbenog veća predstavlja tešku kompromitaciju ovog tribunala, ali i Ujedinjenih nacija, jer je osnovan Rezolucijom Saveta bezbednosti UN iz 1993. godine“.

**Po drugoj tački** dnevnog reda, jednoglasno su usvojene informacije dobijene od Kancelarije za saradnju sa dijasporom i Srbima u regionu, s tim da Služba Kancelarije upotpuni tabelu manifestacija, preciziranjem datuma događaja, koje naše dijaspora obeležava.

**U okviru treće tačke** dnevnog reda, Odbor je doneo odluku o održavanju javnog slušanja sa temom izveštaja o političkim pravima Srba u regionu, s tim što će preciziranje termina, tačno definisanje teme, kao i govornika i učesnika uslediti na nekoj od narednih sednica Odbora.

**Po četvrtoj tački** dnevnog reda, jednoglasno su usvojeni su izveštaji o poseti delegacije Odbora Rumuniji i Češkoj republici, kao i beleška sa sastanka sa delegacijom Saveza srpskih društava Slovenije. Iznet je predlog da se zbog problema finansiranja lektorskog dodatka profesorima u Rumuniji, prosledi izveštaj Ministarstvu prosvete, nauke i tehnološkog razvoja na upoznavanje i postupanje u skladu sa svojim nadležnostima, kao i skupštinskom Odboru za obrazovanje, nauku, tehnološki razvoj i informatičko društvo.

**U okviru tačke razno** predsednik je najavio dolazak predstavnika Eparhije temišvarske Srpske pravoslavne crkve na narednu sednicu Odbora na kojoj će dati informaciju o problemima oko povraćaja imovine pravoslavnoj crkvi u Rumuniji. Članovi Odbora su se jednoglasno složili sa predlogom predsednika Odbora.

Jednoglasno je usvojen zapisnik sa četvrte sednice Odbora

Sednica je završena 13,30 časova.

SEKRETAR PREDSEDNIK

-------------------------------------- ----------------------------------

Vesna Matić Vukašinović Aleksandar Čotrić